Feesseisoen: Soveel reeds op SA se paaie doodMinister Blade Nzimande. Foto: @TrafficRTMC/Twitter Die minister van vervoer, dr. Blade Nzimande, het Donderdag tydens ŉ mediakonferensie die skoksyfers oor die ongeluksyfer op die land se paaie tot dusver dié feesseisoen bekend gemaak. Volgens Nzimande is daar tot dusver – halfpad deur die vakansieseisoen – 767 mense op Suid-Afrikaanse paaie dood. In 34 van die noodlottige botsings was minibus-taxi’s en in 44 vragmotors betrokke. Nzimande oorweeg wetgewing wat dit verpligtend sal maak vir elke minibus om twee bestuurders te hê sodat die een die ander kan aflos. Tot dusver was 47% van die voertuie in botsings hierdie feeseisoen ligte passasiersvoertuie, 21% was bakkies, 7% was minibus-taxi’s en 5% was vragmotors. Volgens Nzimande is dit tragies hoe Suid-Afrikaners bestuur, met families wat heeltemal onnodiglik in rou gedompel word omdat mense te vinnig ry, onder die invloed van alkohol bestuur of langs paaie stap, onpadwaardige voertuie bestuur, padtekens ignoreer of bestuur as hulle oormoeg is. Wat hom bekommer is dat drie spitstye nog voorlê: die eerste môre, die tweede die naweek van 28 Desember en die laaste die naweek van 5 Januarie. Nzimande het alle hardwerkende wetstoepassers en mediese personeel vir hul diens bedank, hoewel nege korrupte verkeersamptenare onderskeidelik in Underberg (KwaZulu-Natal) en Daveyton (Gauteng) aangekeer is. Foto: IPSS Medical Rescue Die minister het motorbestuurders gevra om op te hou om in solidariteit hul ligte te flikker om padgebruikers teen spoedlokvalle en padblokkades te waarsku omdat dit diegene wat ander se lewens in gevaar stel, laat wegkom. Die meeste ongelukke kom tussen 19:00 en 20:00, en tussen 22:00 en 23:00 voor, aldus Nzimande. Saterdag, Sondag en Maandag is die drie gevaarlikste dae op die pad. Sedert die begin van Desember was daar 356 padblokkades waar 326 642 boetes uitgeskryf is. ŉ Totaal van 2 837 bestuurders is in hegtenis geneem, waarvan 1 109 vir dronkbestuur. Die hoogste spoed waarteen iemand vasgetrek is sedert die begin van die maand is 228 km/h op die N3 naby Warden in die Vrystaat. Een derde van die mense wat tot dusver in botsings dood is, was voetgangers. Die enigste provinsie waar verkeersongevalle tot dusver gedaal het, is Gauteng. Die grootste toename was in die Noord-Kaap, die Vrystaat en KwaZulu-Natal. Tot dusver is die meeste mense in KwaZulu-Natal dood, naamlik 162, gevolg deur Gauteng (125), Limpopo (89), die Oos-Kaap (89), Mpumalanga (82), die Wes-Kaap (81), Vrystaat (78), Noordwes (57) en die Noord-Kaap (24). Byna driekwart van diegene wat sedert die begin van Desember in padongelukke dood is, was mans, het Nzimande gesê.